**Parfum de speranță**

*Nicu Hăloiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Parfum de speranță

...

Te rog primăvară, hai și aruncă-te-n luptă,

Alungă mirosul de moarte ce-a căzut pe pământ,

Că moartea e vie și din lume se-nfruptă

Parfumul de flori încarcă-l în vânt

Și scoate tu viața acum din mormânt!

..

Hai primăvară te rog, cu flori de salcâm

Cu greieri să-ți cânte magnificul cânt

Și albine să zboare, hai primăvară acum,

Că moartea-i flămândă și se aude pe drum,

Alungă tu moartea care-a venit pe pământ!

...

Hai acum primăvară cu nopțile tale de vis,

Stropește cu rouă întregul nostru pământ,

Hai primăvară cu flori de măr și cais,

Hai primăvară că nu mai pot sta închis

Și scoate tu viața acum din mormânt!

...

Te rog primăvară, hai și aruncă-te-n luptă,

Ascultă de mine și de nicio altă instanță,

Că moartea e vie și viața-ntreruptă,

Hai primăvară că moartea din lume se-nfruptă

Hai primăvară, adu-ne parfum de speranță!